Lansarea volumului multilingv de poezie „De ce?”, de prof. univ. dr. Elena Liliana Popescu

Sâmbătă, 15 ianuarie 2022, prof. univ. dr. Elena Liliana Popescu, cadru didactic la Facultatea de Matematică și Informatică a Universității din București, lansează, la editura Eikon, volumul multilingv de poezie „De ce?”. Evenimentul va avea loc online, începând cu ora 15:00. 
Evenimentul va fi prezentat de prof. univ. dr. Anca Irina Ionescu, dr. Lee Kuei-shien, Antonio Buozzi, lect. univ. dr. Dușița Ristin și prof. univ. dr. Elena Liliana Popescu. În cadrul lansării volumului vor participa invitați care vor asigura lectura poetică multilingvă.
[bookmark: _GoBack]„Au trecut 22 de ani de când s-a publicat prima oară, bilingv, volumul Cânt de Iubire - Song of Love. În tot acest timp volumul a fost tradus și publicat în 10 ediții, în țară și în străinătate. S-a conturat la un moment dat ideea realizării unei cărți care să cuprindă poeme din volumul original, traduse în mai multe limbi. Astfel, a apărut acest volum care conține 15 poeme în 24 de limbi. 
Unele dintre acestea sunt limbi de circulație internațională, care se studiază la noi în instituții de învățământ, în instituții ale unor țări de cultură precum Institutul Cervantes, Institutul Francez, Institutul Goethe, Institutul Camões, Institutul Italian de Cultură etc., altele sunt limbi vorbite de comunități etnice care trăiesc în România. Traducătorii care semnează aceste traduceri sunt oameni de cultură, cei mai mulți dintre aceștia fiind personalități de largă notorietate, dar și traducători tineri, în plină afirmare. Mulți dintre traducători sunt și poeți. S-au ales în general poeme în vers liber, care, prin traduceri, păstrează cât mai mult din structura și sensurile textelor originale”, spune autoarea despre volumul de poezii. 
